Egypt Asuya Balik Ni Hkap Gasat Hkrum Ai Majaw Balik Marai (50) Jan Si Sum Mat
Egypt Asuya Balik dap ni kawn laknak lang masha ni mayun rawng nga ai shara hpe sa gap gasat ai hta nhtang hku hkap gasat hkrum ai majaw Asuya balik marai (50) jan si sum mat ai lam AFP shiga kaw na chye lu ai.
Egypt Asuya Balik ni gaw October (20) ya shani Cairo muklum dingda daw Deng (80) daram tsan ai Gisa ginwang, Al Wa-hat Al Bariya mare kaw laknak lang masha ni mayun rawng nga ai shara hpe sa wang gap na matu yaw sing ai raitim laknak lang masha ni mahtang ambush hkap nga nna RPG, jak sinat ni hte laja lana hkap gap bun ai majaw Asuya balik marai (54) si sum mat ai lam shi sawk ni tang madun da ma ai.
Ginra Balik ni shi sawk ni hpe tsun dan ai hta Balik ni gaw machyu pala ma mat nna rim hkrum mat ai hpang gap sat kau hkrum na masa nga ai, si sum mat ai Balik magam gun ni hta General atsang marai (2), Colonel atsang marai (1) hte Lt. Col atsang marai (10) re nga nna tsun ai hte ya na zawn Kasu kabrawng masha ni hkap nga nna laknak hpan hkum hte gap gasat bun ai gaw tau nau nna masing jahkrat da na masa nga ai lam tsun ai.
Egypt Mungdan Shimlam Hkringmang rung kawn gaw ndai mabyin hta Asuya Balik marai (16) sha si sum mat ai ngu tsun da ai re, laknak lang masha marai (15) daram gaw si hkala hkrum ai nga nna mung ndau da ai lam nga ai.
kac_Latn kac_Latn kac_Latn kac_Latn kac_Latn